CELEX: E2019J0003
Language: et
Date: 2020-03-10 00:00:00
Title: Kohtuotsus, 10. märts 2020, kohtuasjas E-3/19 Gable Insurance AG in Konkurs (Direktiiv 2009/138/EÜ – maksejõuetus – lõpetamismenetlus – kindlustuslepingust tulenev nõue – õiguslik kokkulepe – kindlustuslepingust tulenevate nõuete erinev käsitlemine) 2020/C 204/17

18.6.2020   
            
            
               ET
            
            
               Euroopa Liidu Teataja
            
            
               C 204/23
            
         
      KOHTUOTSUS,
      10. märts 2020,
      kohtuasjas E-3/19
      Gable Insurance AG in Konkurs
      
         
            (Direktiiv 2009/138/EÜ – maksejõuetus – lõpetamismenetlus – kindlustuslepingust tulenev nõue – õiguslik kokkulepe – kindlustuslepingust tulenevate nõuete erinev käsitlemine)
         
      
      (2020/C 204/17)
      Kohtuasjas E-3/19, Gable Insurance AG in Konkurs, on Liechtensteini Vürstiriigi kohus (Fürstliches Landgericht) esitanud kohtule EFTA riikide vahelise järelevalveameti ja kohtu asutamist käsitleva lepingu artikli 34 alusel TAOTLUSE, mis käsitleb Euroopa Parlamendi ja nõukogu 25. novembri 2009. aasta direktiivi 2009/138/EÜ (kindlustus- ja edasikindlustustegevuse alustamise ja jätkamise kohta (Solventsus II)) (kohandatud Euroopa Majanduspiirkonna lepinguga) tõlgendamist. Kohus koosseisus esimees Páll Hreinsson, ettekandev kohtunik Per Christiansen ja kohtunik Bernd Hammermann tegi 10. märtsil 2020 otsuse, mille resolutiivosa on järgmine:
      
                  1.
               
               
                  Et nõuet saaks käsitada kindlustuslepingust tuleneva nõudena direktiivi 2009/138/EÜ artikli 268 lõike 1 punkti g tähenduses, peab see põhinema kindlustusjuhtumil, mis leidis aset enne kindlustuslepingu tühistamist. Kindlustuslepingust tuleneva nõude ulatus ei piirdu aga nõuetega, mis on tekkinud, esitatud või tunnustatud enne lõpetamismenetluse algatamist, kui nõude summat ei saa veel täielikult kindlaks määrata. Vastavalt direktiivi 2009/138/EÜ artikli 274 lõike 2 punktile g sätestatakse siseriiklikus õiguses erieeskirjad ja -tingimused nõuete esitamiseks, kontrollimiseks ja tunnustamiseks, sealhulgas tähtajad nõuete esitamiseks ja kindlustuslepingust tulenevate nõuete summa lõplikuks kindlaksmääramiseks juhtudel, kui osa võlast ei ole veel teada, tingimusel et kindlustuslepingust tulenevad nõuded on muude nõuete suhtes ülimuslikud kooskõlas direktiivi 2009/138/EÜ artikli 275 lõike 1 punktiga a.
                  Kindlustusmakse nõuet, mis tekib kindlustuslepingu tühistamise tõttu pärast lõpetamismenetluse algatamist, ei loeta kindlustuslepingust tulenevaks nõudeks direktiivi 2009/138/EÜ artikli 268 lõike 1 punkti g tähenduses.
               
            
                  2.
               
               
                  Direktiivi 2009/138/EÜ artikli 268 lõike 1 punkt d ja artikli 274 lõike 2 punkt i ei kohusta EMP riike lõpetamismenetluse lõpetamisel saavutama õiguslikku kokkulepet võlausaldajaga, kuid ka ei välista seda. Lõpetamismenetluse lõpetamise nõuded tuleb kindlaks määrata siseriikliku õigusega, järgides kindlustusvõlausaldajate võrdse kohtlemise põhimõtet.
               
            
                  3.
               
               
                  Direktiivi 2009/138/EÜ artikli 275 lõike 1 punktiga a ei ole vastuolus kindlustuslepingust tulenevate nõuete esitamist, kontrollimist ja tunnustamist käsitlevad siseriiklikud eeskirjad, mille tulemusena liigitatakse ja järjestatakse kindlustuslepingust tulenevad nõuded erinevalt, tingimusel et need eeskirjad tagavad kindlustuslepingust tulenevate nõuete ülimuslikkuse muude nõuete suhtes ning et kindlustusvõlausaldajaid koheldakse nõuete esitamisel, kontrollimisel ja tunnustamisel võrdselt.